यह बात ग़लत है कि राम ने रावण को मारने के लिए या 'भक्त-भूमि-भूसर-सुरभि' और देवताओं के कल्याण के लिए जन्म धारण किया था। हमारा विचार है, विचार क्या है पूरा-पूरा विश्वास है कि राम का जन्म शूर्पनखा की नाक कटवाने के लिए ही हुआ था। जैसे, ताड़का नहीं होती तो विश्वामित्र राम को अस्त्र-शस्त्रों की शिक्षा देते? कैकेयी न होती तो दशरथ राम को वन भेजते? उसी प्रकार शूर्पनखा की नाक न कटी होती तो राम-रावण युद्ध होता? वाल्मीकि रामायण लिखते? तुलसी के मानस में मानस उतरता? गुप्त जी साकेत के सोपान पर चढ़ते? यह सब राम के पुरुषार्थ और महान चरित्र के कारण नहीं, शूर्पनखा की नाक के कारण हुआ है।